**Տեղեկանք**

**«Մինչև 2010թ. հուլիսի 1-ը Ղազախստանի Հանրապետությունում ընդերքօգտագործման ոլորտում կնքված պայմանագրերով ծագած իրավահարաբերությունների վրա «Եվրասիական տնտեսական միության մասին» 2014 թվականի մայիսի 29-ի պայմանագրի՝ ներմուծման մաքսատուրքերի հաշվեգրման և բաշխման վերաբերյալ դրույթները չտարածելու մասով վերջինիս մեջ փոփոխություններ կատարելու մասին» արձանագրության նախագծի վերաբերյալ**

Արձանագրության նախագծով (այսուհետ՝ Նախագիծ) առաջարկվում է «Եվրասիական տնտեսական միության մասին» 2014 թվականի պայմա­նագրի (այսու­հետ՝ Պայմանագիր) 5-րդ հավելվածով սահ­մա­նել, որ վերջինով նախատեսված՝ ԵԱՏՄ մաքսատուրքերի բաշխման կարգը չի տարած­­վում մինչև 2010 թվա­կանի հուլիսի 1-ը Ղազախս­տանի Հան­րա­պետությունում կնքված՝ ընդերքօգ­­տագործ­ման պայմա­նագ­րերի շրջա­նակ­նե­րում ներմուծվող ապրանք­­ների համար վճար­ված մաքսա­տուր­քերի գումար­ների վրա: Ըստ էության առաջար­կու­թյամբ նախատես­վում է իրավական հիմք ստեղծել նախկինում 2014-2016թթ. չբաշխված գումար­ները ներ­կայում ևս չբաշխելու համար:

Վերոնշյալ հարցն առաջացել է՝ ելնելով այն հանգամանքից, որ ԵԱՏՄ անդամ պետությունների հաշ­վեքննիչ պալատների կողմից ԵԱՏՄ տարածք ապրանք­­­­­­ների ներմուծման համար մաքսա­տուր­քերի հաշ­վեգրման և բաշխման կարգի ստուգման արդյուն­քում բացահայտվել է, որ 2014-2016թթ. ընթացքում Ղազախստանի Հանր­ապետու­թյան կողմից ընդերք­օգտա­գործման պայմա­նագրերի շրջա­նակներում ապրանք­ների ներ­մուծ­ման համար գանձված մաքսատուրքի գումար­ները չեն բաշխվել ԵԱՏՄ միասնական բյուջե: Ներ­կա­յացված փաստաթղթերի ուսումնասիրության և տեղի ունեցած քննարկումների արդյուքնում պարզվել է, որ չբաշխված մաք­սա­­տուրքերի ընդհանուր գումարը կազմում է մոտ 40 մլն. ԱՄՆ դոլար:

Արդյունքում, Ղազախստանի Հանրապետությունն առաջարկել է Պայմանագրում կատարել համապատասխան փոփոխություններ և այդ գումարները համարել չբաշխվող գումարներ՝ հիմ­նավոր­ելով, որ համապատասխան պայմա­նա­գրերը կնքվել են 2000-ական թվա­կաններին և դրանցով նախա­տեսված են ներդրողների ծախ­սերի փոխհա­տուցումներ, այդ թվում ՝ վճար­վող մաքսա­տուրքերի գումարների հաշվին: Այս մասով մաքսա­­տուրքի գումարները վճար­վում են Ղազախստանի Հան­րա­պե­տու­թյան բյուջե, որից հետո վերա­դար­ձվում են ներդրող­ներին։ Վերոնշյալ գումարները ԵԱՏՄ անդամ պետու­թյուն­ների միջև բաշխելու դեպքում Ղազախստանի Հան­րա­պե­տու­թյան բյուջեն կրում է նույն գումարների մասով կրկ­նակի պարտավորություններ:

Միաժամանակ, հայտնում ենք, որ Մաքսային միության մաքսային օրենսգրքի այսու­հետ՝ Օրենսգիրք 372-րդ հոդվածով սահ­ման­ված է, որ Ղազախս­տանի Հանրա­պետու­թյունում ընդերքօգ­տա­գործ­ման ոլորտում (վառելիքաէ­­ներ­գետիկ հատ­վա­­ծում) մինչև նույն օրենսգրքի ուժի մեջ մտնելը ստորագր­ված պայ­մանագրերով առաջացած և Օրենսգրքի ուժի մեջ մտնե­լուց հետո ծագած իրավահարաբերությունների նկատմամբ կիրառ­վում են Ղազախս­­տանի Հանրա­պե­տու­թյան մաքսային օրենսդրու­թյունները, որոնց համա­պա­տաս­խան գործում են այդ պայ­մա­նագ­րերը, իսկ համա­պա­տաս­խան մաքսային օրենսդրու­թյուն­ներով չկարգավորվող մասով՝ նույն օրենսգի­րքը: Նմա­նա­տիպ դրույթներ սահմանվել են նաև 2018 թվականից գործող ԵԱՏՄ մաքսային օրենսգրքի 460-րդ հոդվածով:

Մյուս կողմից, Պայմանագրի 5-րդ հավելվածով սահմանված՝ ԵԱՏՄ անդամ պետու­թյուն­ների միջև ներմուծման մաքսատուրքերի գումար­ների հաշվեգր­ման ու բաշխման կարգի համա­­ձայն՝ բաշխման են ենթակա ներմուծման մաքսատուրքերի այն գումար­ները, որոնց վճարման պար­­տավորությունը ԵԱՏՄ մաքսային տարածք ներմուծվող ապրանք­ների նկատ­­մամբ առա­ջացել է 2010 թվականի սեպտեմբերի 1-ից:

Խնդիրը կայանում է նրանում, որ նախկինում կնքված պայմանագրերի շրջանակներում 2014-2016թթ. ընթացքում ներմուծվել են ապրանքներ, որի արդյունքում էլ 2010 թվականի սեպտեմբերի 1-ից հետո առաջացել են մաքսատուրքի պարտավորություններ:

Հաշվի առնելով վերոգրյալը՝ ինչպես նաև այն, որ 2022 թվականի հոկտեմբերի 17-ի թիվ 41 կարգադրությամբ ԵՏՀ խորհրդի կողմից հավանության է արժանացել Արձանագրության նախագիծը և հանձնարարվել է այն ներկայացնել ներպետական համաձայնեցման՝ Արձա­նագրու­թյան նախագծի ընդունումը համարում ենք նպատակահարմար: